   نئين دهلي (ويب ڊيسڪ) بالي ووڊ اداڪار جاويد جعفري مودي حڪومت طرفان لاڳو ڪيل شهريت بابت تڪراري قانون تي ڇتي تنقيد ڪندي چيو آهي ته هندستان ڪنهن جي پيءُ جو ناهي. ڀارت ۾ شهريت جي تڪراري قانون کانپوءِ اپوزيشن سوڌو سماجي حلقن طرفان حڪومت سخت تنقيد کي منهن ڏئي رهي آهي ۽ ڀارتي صدر طرفان بل جي منظوري بعد سڄي ملڪ ۾ حڪومت مخالف مظاهرن جو سلسلو جاري آهي، خاص طور تي دهلي جي جامعه مليا اسلاميا جي شاگردن طرفان بل جي مخالفت ۾ ڪيل مظاهرن ۽ جوابي ڪارروائين ۾ دهلي پوليس جي شاگردن تي تشدد سڄي دنيا جو ڌيان ڇڪائي ورتو آهي ۽ ان تشدد کان پوءِ ڀارت ۾ مظاهرا زور وٺي ويا آهن. شهريت جي تڪراري قانون خلاف نه رڳو ڀارت ۾ موجود مسلمان احتجاج ڪري رهيا آهن پر بالي ووڊ اداڪارن به ان قانون تي خلاف سخت رد عمل ڏنو آهي. تازو ئي بالي ووڊ جي مسلمان اداڪار جاويد جعفري مودي حڪومت کي سخت تنقيد جو نشانو بڻايو ۽ پنهنجي تقرير جي شروعات ”هم آهه ڀي ڪرتي هين تو هو جاتي هين بدنام، وه قتل بهي ڪرتي هين تو چرچا نهين هوتا“جي شعر سان ڪئي. جاويد جعفري جامعه اسلاميا جي شاگردن جي بهادري کي ساراهيندي چيو ته انهن جي بهادري ئي اسان جي ملڪ جي طاقت آهي، هي ملڪ ائين ئي ناهي ٺهيو پر ڪيترن ئي قربانيون ڏنيون آهن، اهي قربانيون ڪنهن نه ڪنهن طريقي سان اسان جي رت ۾ آيون آهن، اسان کي ڪيستائين چُپ رکيو ويندو. سندس چوڻ هو ته ڀارت هن وقت معاشي ۽ اقتصادي بحران ۽ بيروزگاري سميت مختلف مسئلن جو شڪار آهي، اڳ ۾ اهي مسئلا ته حل ڪيو، مسلمانن ۽ هندن کي پاڻ ۾ وڙهائي رهيا آهيو. هن شهريت جي تڪراري قانون کي خطرناڪ قرار ڏيندي چيو ته اهو بل ڀارت جي آئين جي خلاف آهي، شرمندگي جي ڳالهه آهي ته توهان هڪ اقليت کي نظرانداز ڪري رهيا آهيو، جڏهن ته ٻين کي توهان شهريت ڏئي رهيا آهيو.